# Urejanje okolice za povečanje odpornosti kulturnih spomenikov

# Program predvidenih projektov in aktivnosti za obdobje 2025–2028

Na podlagi 76. člena Zakona o obnovi, razvoju in zagotavljanju finančnih sredstev (v nadaljevanju: ZORZFS) (Uradni list RS št: 131/23 in 81/24) se na območjih, prizadetih v poplavah avgusta 2023 izvajajo celovite krajinsko arhitekturne zunanje ureditve. Te vključujejo pregrupiranje zemeljskih mas, odvajanje površinskih voda, dreniranje, stabilizacijo zemljin, urejanje poti, gradnjo podpornih konstrukcij in zidov ter sajenje vegetacije na plazovitih in poplavnih območjih kulturnih spomenikov v lasti Republike Slovenije. Zunanje ureditve so namenjene povečanju odpornosti ogroženih kulturnih spomenikov na podnebne spremembe in ekstremne vremenske dogodke ter se financirajo na podlagi letnega načrta, ki ga sprejme minister, pristojen za kulturo.

Program zajema predvideno porabo sredstev iz namenskega proračunskega sklada – sklad za obnovo (127. člen ZORZFS) za projekte urejanja okolice za povečanje odpornosti kulturnih spomenikov. Predvidena sredstva se bodo zagotovila posameznim pristojnim ministrstvom, ki so določena za vsak projekt posebej, in sicer na posebni proračunski postavki za koriščenje sredstev sklada za obnovo.

Tabela 1 **Predvideni projekti urejanja okolice za povečanje odpornosti kulturnih spomenikov**

|  |  |
| --- | --- |
| **Naziv aktivnosti** | **Predvideni stroški (v EUR)** |
| 1. Javni razpis za celovite krajinske ureditve spomenikov v lasti občin, pravnih in fizičnih oseb | 3.500.000,00 EUR |
| 1. Celovita krajinska arhitekturna ureditev območja kulturnega spomenika grad Katzenstein | 3.000.000,00 EUR |
| 1. Celovita krajinska arhitekturna ureditev območja kulturnega spomenika grad Grad | 2.000.000,00 EUR |
| 1. Celovita krajinska arhitekturna ureditev območja kulturnega spomenika dvorec Javornik | 500.000,00 EUR |
| 1. Celovita krajinska arhitekturna ureditev območja kulturnega spomenika grad Ptuj | 4.000.000,00 EUR |
| 1. Celovita krajinska arhitekturna ureditev območja kulturnega spomenika Arboretum Volčji Potok | 2.000.000,00 EUR |
| SKUPAJ | 15.000.000,00 EUR |

## **Javni razpis za celovite krajinske ureditve spomenikov v lasti občin, pravnih in fizičnih oseb**

**Pristojno ministrstvo**: Ministrstvo za kulturo (v nadaljevanju: MK)

Zunanje ureditve na plazovitih in poplavnih območjih kulturnih spomenikov na prizadetih območjih v lasti lokalnih skupnosti ter pravnih in fizičnih oseb zasebnega prava se na podlagi javnega razpisa sofinancira iz proračuna Republike Slovenije največ do 50 odstotkov končne vrednosti prijavljenega projekta, vendar končni znesek ne sme presegati največjega zneska, ki je v javnem razpisu predviden za posamezen projekt. Sredstva za zunanje ureditve na plazovitih in poplavnih območjih na prizadetih območjih so namenjena lastnikom kulturnih spomenikov ali njihovim upravljavcem v skladu z zakonom, ki ureja stvarno premoženje države in samoupravnih lokalnih skupnosti. (4. odstavek 76. člena ZORZFS).

## **Celovita krajinska arhitekturna ureditev območja kulturnega spomenika grad Katzenstein**

Kulturni spomenik grad Katzenstein in njegovo območje je v lasti Republike Slovenije.

**Pristojno ministrstvo**: Ministrstvo za zdravje (v nadaljevanju: MZ) **Koordinator projekta**: Urad za nadzor, kakovost in investicije v zdravstvu (v nadaljevanju: UNKIZ) **Upravljalec kulturnega spomenika in investitor**: Psihiatrična bolnišnica Begunje (v nadaljevanju: PBB)

S projektom Celovita krajinska arhitekturna ureditev območja kulturnega spomenika grad Katzenstein se bo uredil park gradu na način, da se bo zagotovila večja odpornost kulturnega spomenika na podnebne spremembe in ekstremne vremenske dogodke. Hkrati se bodo odpravile nekatere posledice naravnih nesreč (poplava v letu 2023).

Park predstavlja ožji del nekdanje grajske posesti ob gradu Katzenstein, ki beleži kontinuiran razvoj od 14. stoletja naprej. Osrednji del parka je obzidan poznorenesančni parter (prvotna zasnova parterja se je sicer z leti nekoliko spreminjala, vendar je vrt ohranil svojo funkcijo) s fontano kot osrednjo točko ureditve. Poznorenesančni vrt je bil vzpostavljen nasproti vhoda v grad (dvorec) okrog leta 1660, hkrati z renesančnimi dozidavami in prezidavami dvorca.

Za namen ureditve celovite krajinsko – arhitekturne zunanje ureditve na območju spomenika državnega pomena Park gradu Katzenstein bo potrebno tvorno sodelovanje več deležnikov (MZ/UNKIZ, MK, Ministrstvo za obrambo (v nadaljevanju: MORS), Ministrstvo za naravne vire in prostor (v nadaljevanju: MNVP), občina Radovljica, Direkcija Republike Slovenije za vode (v nadaljevanju: DRSV), Zavod za varstvo kulturne dediščine (v nadaljevanju: ZVKDS) in drugi).

Pravni podlagi za zagotavljane javnih finančnih sredstev, ki se nanašajo na ukrepe obnove območja parka gradu Katzenstein sta:

* Zakon o odpravi posledic naravnih nesreč (v nadaljevanju: ZOPNN) (Uradni list RS, št. [114/05](https://www.uradni-list.si/glasilo-uradni-list-rs/vsebina/2005-01-5041) – uradno prečiščeno besedilo, [90/07](https://www.uradni-list.si/glasilo-uradni-list-rs/vsebina/2007-01-4414), [102/07](https://www.uradni-list.si/glasilo-uradni-list-rs/vsebina/2007-01-5074), [40/12](https://www.uradni-list.si/glasilo-uradni-list-rs/vsebina/2012-01-1700) – ZUJF, [17/14](https://www.uradni-list.si/glasilo-uradni-list-rs/vsebina/2014-01-0542), [163/22](https://www.uradni-list.si/glasilo-uradni-list-rs/vsebina/2022-01-4189), [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O, [88/23](https://www.uradni-list.si/glasilo-uradni-list-rs/vsebina/2023-01-2599), [95/23](https://www.uradni-list.si/glasilo-uradni-list-rs/vsebina/2023-01-2670) – ZIUOPZP in [117/23](https://www.uradni-list.si/glasilo-uradni-list-rs/vsebina/2023-01-3410) – ZIUOPZP-A);
* Zakon o obnovi, razvoju in zagotavljanju finančnih sredstev (v nadaljevanju: ZORZFS) (Uradni list RS št: 131/23 in 81/24) - 76. člen.

Na podlagi ZOPNN je MNVP – Sektor za zmanjševanje posledic naravnih nesreč koordiniral pripravo in pripravil Program odprave posledic neposredne škode na stvareh zaradi močnih neurij z večdnevnim obilnim deževjem s poplavami in plazovi (v nadaljevanju: sanacijski program), ki ga je sprejela Vlada Republike Slovenije s sklepom št. 35400-8/2024/6 z dne 16. 5. 2024. V sanacijskem programu sta dva vsebinska sklopa, na podlagi katerih se bodo zagotavljala sredstva za odpravo posledic škode na obravnavanem območju: vodna infrastruktura in kulturna dediščina.

Višina sredstev, ki jih je možno dodeliti na podlagi ZOPNN, je sorazmerna nastali škodi. To pomeni, da je možno pridobiti sredstva samo za izvedbo ukrepov namenjenih odpravi posledic škode, ki je nastala na vodni infrastrukturi in kulturni dediščini, in sicer na način, da se povrne na prvotno stanje, to je stanje pred izrednimi vremenskimi dogodki v poplavah avgusta 2023.

Predmet sanacije so samo škodni dogodki oziroma elementi, ki so bili vneseni v informacijski sistem AJDA. Na podlagi ZOPNN ni možno pridobiti zadostnih sredstev za izvedbo vseh potrebnih ukrepov za povečanje odpornosti kulturnega spomenika pred poplavami ali zemeljskimi plazovi.

Odprava neposredne škode na kulturnem spomeniku (grad Katzenstein) – kulturna dediščina po ZOPNN (upravljalec gradu je PBB):

* obnova zunanjih in notranjih ometov,
* obnova zunanjih in notranjih tlakov,
* obnova/zamenjava stavbnega pohištva,
* restavriranje kamnitih portalov in okenskih okvirov v pritličju.

Za pripravo sanacijskega elaborata je zadolžen ZVKDS, za izvedbo projekta je zadolžena PBB.

Odprava neposredne škode v parku kulturnega spomenika grad Katzenstein – kulturna dediščina po ZOPNN (upravljalec parcel znotraj parka – občina Radovljica):

Občina Radovljica je zadolžena za urejanje razritih peščenih sprehajalnih poti, urejanje brežine nad Brezjanko in Jožamurko, ki se plazi, urejanje okolice paviljonov in obnova ter zaščita obeh paviljonov, ki jih je deroča voda še dodatno poškodovala.

Za pripravo sanacijskega elaborata je zadolžen ZVKDS, za izvedbo projekta je zadolžena občina Radovljica.

Sanacija vodotokov in vodne infrastrukture po Sanacijskem programu MNVP:

Elaborat urejanja voda in urejanje kanala Blatnice, protipoplavnega nasipa, čiščenja povezovalnega kanala med Blatnico in Begunjščico in nova struga izvira izza Brezjanke je v pristojnost DRSV.

Poplavljeno grobišče talcev in spomenika talcev so že v fazi urejanja. Projekt je financiran na podlagi 15. člena Zakona o vojnih grobiščih (MORS). Projekt je bil načrtovan v času pred poplavami avgusta 2023. Investicijo vodi občina Radovljica.

ZVKDS OE Kranj bo izdelal podrobne kulturnovarstvene pogoje, ki bodo osnova za izdelavo Projektne naloge celovite krajinsko arhitekturne ureditve.

Projektna naloga ureditve celovite krajinsko – arhitekturne zunanje ureditve na območju spomenika državnega pomena Park gradu Katzenstein (financiranje: 76. člen ZORZFS) bo vsebovala:

1. Podrobne kulturnovarstvene pogoje.
2. Celosten urbanističen načrt krajinske in arhitekturne zunanje ureditve.
3. Uskladitev del in financiranja z Občino Radovljica.
4. Elaborat urejanja voda na področju grajske posesti Katzenstein bo omogočil uskladitev predvidene krajinske ureditve v projektni nalogi; zaradi širjenja struge bo namreč potrebno narediti dva nova mostova čez Blatnico, urediti višji nasip na eni strani brega (protipoplavni nasip), ki se bo uredil kot intervencijska pot v primeru naravnih in drugih nesreč, saj Katzenstein trenutno intervencijske poti nima, saj vstop večjega interventnega vozila skozi portal ni možen (ožina). S tem namenom bo potrebno na novo urediti drevored in zelene površine.

V povezavi z intervencijsko potjo je potrebno narediti novo protipožarno študijo in realizirati priporočila iz študije. Zagotovo bo potrebno predvideti bazene za požarno vodo in urediti hidrante v sklopu graščine, saj dovoz gasilskega vozila na obe dvorišči (grajsko in tehnično) ni možen zaradi portalov. V okviru te študije in/ali urbanističnega načrta v popisu dopuščamo možnost delnih sprememb infrastrukture.

1. Potrebno je postaviti/obnoviti kamnito obzidje, ki je bilo v poplavah v celoti porušeno, v celoti adaptirati poplavljeno oranžerijo skupaj s streho. Očistiti in sanirati bi bilo potrebno grajski kanal, saj poplavne naplavine in nasedla zemlja v njemu trenutno povzročajo vlažnost in propadanje sten. Očistiti in urediti je potrebno parterni park, ki je bil tudi poplavljen, pregledati in urediti drevesa v kostanjevem drevoredu, čez katerega je drla voda. Potrebno je celostno hortikulturno urediti področje med kozolcem Toplarjem in mizarsko delavnico.
2. Pripraviti je treba načrt zasaditve z drevesi in grmovnicami, ki bo dopolnjevala siceršnje ukrepe za preprečitev poplav.
3. Ostalo glede na podrobnejše zahteve kulturnovarstvenih pogojev iz tega naslova.

## **Celovita krajinska arhitekturna ureditev območja kulturnega spomenika grad Grad**

Kulturni spomenik grad Grad in njegovo območje je v lasti Republike Slovenije.

**Pristojno ministrstvo**: MNVP **Koordinator projekta**: MNVP – Sektor za naravne vrednote in zavarovana območja **Upravljalec kulturnega spomenika in investitor**: Javni zavod Krajinski park Goričko (v nadaljevanju: JZ KPG)

S projektom Celovita krajinska arhitekturna ureditev območja kulturnega spomenika grad Grad se bo zagotovila večja odpornost kulturnega spomenika na podnebne spremembe in ekstremne vremenske dogodke.

Grad Grad je največji grad v Prekmurju in eden največjih v Sloveniji. Postavljen je bil na razglednem pomolu, morda že v 11. stol. Iz trdnjave z imenom Gornja Lendava je prerasel v razkošno baročno bivališče, obkroženo s parkom.

Zemljina brežine, na kateri stoji grad in njena neposredna okolica je zaradi posledic podnebnih sprememb pričela plaziti, kar neposredno ogroža statično stabilnost objekta z okolico. Zaradi podnebnih sprememb ter posledično obdobno večje razmočenosti terena in močnih vetrov so se prenekatera mogočna stara drevesa na brežini, kakor tudi v grajskem parku začela sušiti, izgubila svojo stabilnost, se polomila in padla. Obdobna prekomerna premočenost terena pa tako še hitreje povzroča nestabilnosti in premikanje zemljin.

Celotna situacija neposredno ogroža statično stabilnost objekta, kar je razvidno iz razpok na zidovih gradu.

Z izvedbo sanacijskih ukrepov na brežinah okrog gradu, kot tudi v notranjem grajskem dvorišču in širše v parku bi povečali statično stabilnost samega gradu, z rekonstrukcijo obodne poti bo omogočeno lažje vzdrževanje grajskega objekta, saj je ureditev obodne poti na celi površini okoli gradu tudi osnovni pogoj za izvajanje nadaljnjih sanacij. Trenutna obodna pot na nekaterih mestih preozka zaradi plazenja terena in ne omogoča izvedbe sanacijskih del.

Z ureditvijo drevesnega in grmovnega sestoja bi dodatno stabilizirali relief in preprečili možnosti nadaljnje škode na starih drevesih.

Poleg zgoraj navedenega pa bi v parku povečali odpornost terena z ureditvijo obstoječih in nekaterih novih povezovalnih sprehajalnih poti znotraj parka in sicer na njegovem južnem in jugozahodnem delu. Na teh območjih so namreč obstoječe poti zaradi vodne erozije praktično popolnoma uničene, potrebno bi jih bilo odpreti, ustrezno utrditi podlago in na površino namestiti primerno nasutje ob sočasni ureditvi poteka meteornih vod. Pot »po kamlaj«, ki pelje od gradu v dolino, v center naselja Grad, je ravno tako potrebna sanacije podobnega tipa, kot navedeno zgoraj, pri čemer je ta tlakovana in kot taka zahteva nekoliko drugačen pristop.

Poleg zgoraj navedenih aktivnosti, ki bodo financirane v okviru 76. člena ZORZFS, pa JZ KPG v sodelovanju z MNVP pripravlja projektno dokumentacijo po [Programu odprave posledic neposredne škode na stvareh zaradi močnih neurij z večdnevnim obilnim deževjem s poplavami in plazovi 4. avgusta 2023](https://www.gov.si/novice/2024-05-24-vlada-sprejela-programa-za-sanacijo-skode-po-poplavah-do-2028-vzporedno-v-pripravi-razvojni-program/), ki se izvaja po ZOPNN. Investicija po ZOPNN je v prilogi 8: Seznam posebnih objektov - območja naravne vrednote oziroma objekti na zavarovanem območju v skladu s predpisi, ki urejajo ohranjanje narave, za utrditev/sanacijo plazišča in za statično sanacijo severnega trakta/krila. Dela se bodo izvajala na parceli 38 Grad 1695 in 1696 v lasti RS in v upravljanju JZ KPG.

Za namen jasne ločitve obeh projektov so na spodnji skici prikazana območja po posameznih fazah in virih financiranja.

## Celovita krajinska arhitekturna ureditev območja kulturnega spomenika dvorec Javornik

Kulturni spomenik dvorec Javornik in njegovo območje je v lasti Republike Slovenije.

**Pristojno ministrstvo**: Ministrstvo za solidarno prihodnost (v nadaljevanju: MSP) **Koordinator projekta**: MSP **Upravljalec kulturnega spomenika in investitor**: Javni zavod Koroški domovi starostnikov

S projektom Celovita krajinska arhitekturna ureditev območja kulturnega spomenika dvorec Javornik se bo zagotovila večja odpornost kulturnega spomenika na podnebne spremembe in ekstremne vremenske dogodke.

Dvorec stoji na terasasti vzpetini vzhodno od jedra naselja. V osnovi izvira z začetka 16. stoletja. Od prvotne zasnove iz 16. stoletja je ohranjeno še celotno jedro dvorca. Zahodni rob terase dvorca je omejevalo eskarpasto obzidje, ki je v temeljih deloma še ohranjeno in se na južnem koncu zaključuje z objektom paviljona ob nekdanjem osrednjem vhodu v kompleks dvorca.

Zaradi premikov zemljine je zahodno obzidje že dokaj poškodovano in grozi mu porušitev.

S celovito krajinsko ureditvijo bi stabilizirali brežino na J, Z in deloma S strani dvorca Javornik in tako preprečili nadaljnje propadanje mejnega obzidja ter povečali odpornost okolice objekta. Za stabilizacijo brežine bo potrebno na J, Z in S strani dvorca postaviti oporni zid, ki bo stabiliziral obstoječo klančino. S pregrupiranjem zemeljskih mas in izvedbo odvodnjavanja površinskih voda ter dreniranjem bomo povečali odpornost terena. Zvišana bo geomehanska odpornost terena ob morebitnih vnovičnih obilnih padavinah in neurjih. Ker se dvorec nahaja na vzpetini nad mestom Ravne, bi s saditvijo dreves omilili negativne vplive vetra in obilnejših padavin na sam prostor, hkrati bi s povečano biomaso zagotovili ugodnejšo mikroklimo prebivalcem in obiskovalcem spomenika. Posajena drevesa in grmovnice bodo s svojim koreninskim sistemom dodatno stabilizirale hrib na katerem stoji dvorec Javornik. V program se vključijo zemljišča katastrska občina 882 Ravne, parcele 110/7, parcela 114/4, parcela 114/3. Sredstva za izvedbo predvidenega projekta bi črpali iz nove PP za koriščenje sredstev sklada za obnovo (ZORZFS).

### Poplavna projekta v teku

Ministrstvo za solidarno prihodnost je kot predlagatelj v Programa odprave posledic neposredne škode na stvareh zaradi poplav 4. avgusta 2023 na področju socialnovarstvenih zavodov, ki ga je potrdila Vlada RS s sklepom št. 35400-1/2024/3 z dne 18. 1. 2023 in v Spremembo Programa odprave posledic neposredne škode na stvareh zaradi poplav 4. avgusta 2023 na področju javnih socialnovarstvenih zavodov, ki ga je potrdila Vlada RS s sklepom št. 35400-1/2024/5 z dne 19. 9. 2024, uvrstilo objekt na naslovu Javornik 11, Ravne na Koroškem (dvorec Javornik), ki stoji na nepremičnini katastrska občina 882 Ravne, parcela 110/4. Ocena sredstev za odpravo škode je bila določena v višini 100.819,60 EUR z vključenim DDV.

Z investicijo, ki je v zaključni fazi, je upravljavec Koroški dom starostnikov saniral namočene stene in omete v kleti, izvedel hidroizolacijo sten in terase dvorca Javornik, objekt je hidrološko saniran do te mere, da se bo ohranjala substanca in bo preprečeno nadaljnje propadanje zaradi vpliva vlage iz zunanjega okolja. Vzpostavljena je zaščita tudi pred morebitnimi kasnejšimi vpadi površinskih voda in omogočena uporaba in obratovanje objekta za namen dnevnega centra in začasnih namestitev. Sanacijska dela so zajemala izkop okoli zunanjih sten oz. temeljev do globine 100 cm, izravnavo kamnitih temeljev, popravilo elementov na kotih terena, izvedbo hidroizolacije za preprečitev zamakanja, izvedbo drenaže, izvedbo meteorne kanalizacije za odvodnjavanje iz talnih in strešnih površin, izvedbo utrjene podlage ob objektu, popravilo inštalacij v kleti ter izsuševanje in sanacijo ometov in tal v kleti. Projekt: 2720-24-0901 – Sanacija po poplavah – dvorec Javornik – KDS

Vrednost projekta: 100.819,60 EUR. V decembru 2024 bo izplačan še zadnji zahtevek. Sredstva se zagotavljajo na PP: 230508 – Program odprave posledic neposredne škode na stvareh – domovi za starejše – naravne nesreče 4. 8. 2024

Ministrstvo za solidarno prihodnost je kot predlagatelj Programa odprave posledic neposredne škode na stvareh zaradi posledic neurij z dežjem, vetrom, zemeljskimi plazovi in poplavami med 17. julijem in 3. avgustom 2023 na področju javnih socialnovarstvenih zavodov, ki ga je potrdila Vlada RS s sklepom št. 84400-9/2024/3 z dne 19. 9. 2024, uvrstilo objekt na naslovu Javornik 11, Ravne na Koroškem (dvorec Javornik), ki stoji na nepremičnini katastrska občina 882 Ravne, parcela 110/4. Ocena sredstev za odpravo škode je bila določena v višini 236.827,51 eur z vključenim DDV.

Z investicijo, ki je v zaključni fazi, je upravičenec Koroški dom starostnikov saniral namočene in poškodovane zidove J in Z rizalita in saniral poškodovane stropne plošče nad Z rizalitom, kjer je bil zaradi zamakanja strop prizadet. S sanacijo se prepreči nadaljnje propadanje varovanih delov objekta in fasade na J in Z delu objekta. Sanacijska dela so zajemala utrditveno sanacijo obstoječe fasade s čiščenjem, utrjevanjem in dopolnjevanjem ometa ter končno poslikavo ter sanacijo poškodovane stropne plošče nad Z rizalitom. Na rizalitnih delih bodo izvedeni novi ometi in nova fasada. Projekt: 2720-24-0910 – Sanacija fasade – Dvorec Javornik – KDS. Vrednost projekta: 236.827,51 EUR. Sredstva se zagotavljajo na PP: 10256 – MSP – Odprava posledic neposredne škode na stvareh – naravne nesreče med 17. 7. in 3. 8. 2024.

## Celovita krajinska arhitekturna ureditev območja kulturnega spomenika grad Ptuj

Kulturni spomenik grad Ptuj in njegovo območje je v lasti Republike Slovenije.

**Pristojno ministrstvo**: MK **Koordinator projekta**: MK, Služba za investicije in ravnanje s stvarnim premoženjem (v nadaljevanju: SIRSP) **Upravljalec kulturnega spomenika in investitor**: MK; SIRSP

S projektom Celovita krajinska arhitekturna ureditev območja kulturnega spomenika Grad Ptuj se bo zagotovila večja odpornost kulturnega spomenika na podnebne spremembe in ekstremne vremenske dogodke. Gre za celosten pristop, ki združuje varovanje kulturne dediščine, trajnostno urejanje prostora in prilagajanje na podnebne spremembe.

Grad Ptuj je ena najpomembnejših kulturnih znamenitosti Slovenije, ki na vrhu grajskega griča že stoletja dominira nad mestom in Dravo. Kompleks, katerega začetki segajo v 11. stoletje, vključuje dva palacija, pomožna poslopja, značilno arkadno dvorišče in druge arhitekturne elemente od romanike do baroka. Grad in mesto Ptuj skupaj tvorita eno najbolje ohranjenih srednjeveških urbanih celot v Sloveniji ter pomembno veduto, ki ima izjemen zgodovinski, kulturni in estetski pomen.

Okolje gradu je geološko zahtevno. Zemljina na grajskem griču je sestavljena iz heterogenih tal, ki vključujejo preperele prode in konglomerate. Ta tla so že naravno nagnjena k nestabilnosti, saj imajo nizko kohezivnost in visoko prepustnost, kar pomeni, da so podvržena eroziji, izpiranju finih delcev in zmanjšanju nosilnosti ob večjih obremenitvah. V globini nato naletimo na bolj stabilen teren.

Zgodovinski posegi v grajski grič, kot so odstranitev vegetacije in gradbena dela, so dodatno oslabila stabilnost tal. Zlasti po odstranitvi vegetacije je prišlo do intenzivnega plazenja zemljine. Razmočenost terena zaradi pogostih ekstremnih padavin, ki so posledica podnebnih sprememb, je težavo še poslabšala. Plazenje in krušenje tal neposredno ogrožata grajsko obzidje, grajske stavbe in dostopne poti, predvsem tisto, ki vodi iz smeri dominikanskega samostana.

Spomladi 2023 je prišlo do večjega zdrsa zemljine na zahodni brežini, ki pa do danes še ni saniran. Avgusta 2023 se je na južni brežini pod Ptujskim gradom sprožil večji usad, ki je ogrožal globalno stabilnost obstoječih podpornih zidov na območju Ptujskega gradu. Ta usad je bil do decembra 2023 saniran.

Cilj projekta je stabilizacija brežin, izboljšanje dostopnosti in povečanje odpornosti gradu na vplive podnebnih sprememb.

Ključni ukrepi vključujejo:

* Uporaba zasaditve avtohtone vegetacije, ki bo s svojimi koreninskimi sistemi stabilizirala tla. Vegetacija ne bo le zmanjšala krušljivosti tal, temveč bo tudi izboljšala mikroklimatske razmere in povečala biotsko raznovrstnost območja.
* Uporaba naravnih tehnik za preprečevanje erozije, kot so biološke pregrade, zasaditev grmovnic in trav, ter namestitev geotekstilov.
* Izvedba drenaže in zbiralnikov vode, ki bodo omogočili varno odvajanje površinskih voda ter preprečili razmočenje tal.
* Tehnične rešitve, kot so gradnja podpornih zidov in utrditev kritičnih območij s sidranjem, mrežami ali uporabo armiranih tal, bodo dopolnile sonaravne ukrepe.
* Zaščita grajskega obzidja in temeljev s posebnimi ojačitvami.
* Sanacija obstoječih poti, ki jih je plazenje poškodovalo, ter vzpostavitev novih, varnejših poti. To bo omogočilo dostop do gradu iz vseh smeri, izboljšalo varnost obiskovalcev in povečalo dostopnost kulturnega spomenika.

Z izvedbo teh ukrepov bo Ptujski grad postal bolj odporen na ekstremne vremenske dogodke, kot so močne padavine in dolgotrajne suše, ki negativno vplivajo na stabilnost tal. Poleg tega bo projekt prispeval k trajnostni zaščiti ene najpomembnejših kulturnih znamenitosti Slovenije ter hkrati okrepil povezanost med kulturno dediščino, naravnim okoljem in lokalno skupnostjo.

Ta projekt ni zgolj sanacija, temveč trajnostna investicija v ohranitev nacionalnega zaklada, ki bo hkrati zagotavljala varno in privlačno okolje za obiskovalce ter nadaljnjo promocijo Ptuja kot enega najpomembnejših kulturno-zgodovinskih središč v regiji.

## Celovita krajinska arhitekturna ureditev območja kulturnega spomenika Arboretum Volčji potok

Kulturni spomenik državnega pomena Volčji Potok - Arboretum (EID 1-07904) in njegovo območje je v lasti Republike Slovenije.

**Pristojno ministrstvo**: MK  
**Koordinator projekta**: MK, Direktorat za kulturno dediščino (v nadaljevanju: DKD)  
**Upravljalec kulturnega spomenika in investitor**: Javni zavod Arboretum Volčji Potok

Arboretum Volčji Potok sodi med najpomembnejšo vrtno-arhitekturno dediščino v Sloveniji. Preoblikovanje nekdanjega kompleksa dvorca s parkom z vključitvijo ohranjenih grajenih prvin v parkovno zasnovo v krajinskem slogu, uporaba drevnine, grmovnic, zelnatih trajnic in vodnih motivov ter sožitje z naravnimi lastnostmi območja opredeljujejo edinstvenost arboretuma. Tematsko zasnovane enote so likovno in ekološko uravnotežene ter med seboj povezane kot različna krajinska prizorišča. Posebna vrednota je vključitev vidnih prostorskih kakovosti, ki so bližnji grič Homec s cerkvijo ter daljna okolica Kamniške Alpe v koncept zasnove. Zaradi velike raznolikosti rastlinskega materiala, zbranega v arboretumu, je ta pomemben tudi biotsko in genetsko.

S projektom celovite krajinske arhitekturne ureditve kulturnega spomenika Arboretum Volčji potok se bo povečala odpornost kulturnega spomenika v primeru elementarnih nesreč. Za dosego tega cilja bodo potrebni ukrepi na treh elementih kulturnega spomenika.

* + - 1. **Gozdne poti na Volčjem hribu**: potrebna je sanacija celotnega ustroja gozdnih poti po globini na trdoto predvideno za občasno povozno površino in vgraditev sistema za odvodnjavanje ter utrditev robov poti. Za zaključno obrabno površino je treba določiti ustrezno granulacijo peska, ki bo manj odzivna na večje nalive.
      2. **Sprehajalne poti ob vznožju Volčjega hriba**: poti je treba v celoti odpreti in na novo utrditi vse spodnje sloje na trdoto za pohodne površine (občasno povozne), vgraditi sistem za odvodnjavanje, ustrezno zaključiti robove poti, poti v naklonu po potrebi ojačati na robovih z novim elementom, zaključni sloj poti ustrezno (konveksno) usločiti. Za zaključno obrabno površino je treba definirati granulacijo peska, ki bo odporna na obilnejše padavine. Za sanacijo sprehajalnih poti je treba izdelati projekt odvodnjavanja.
      3. **Vodna infrastruktura in vodna telesa površinskih voda**: za sanacijo vodne infrastrukture in vodnih teles je predvidena izdelava hidrološke študije, da se pridobijo podatki o vodnem sistemu, ki vpliva na dogajanje vod v območju arboretuma, ter se izdela različne projekcije glede na možno količino padavin. S projektom s hidrotehničnimi ukrepi se predvidi rešitve za problematična vodna območja. Pri hidrotehničnih rešitvah imajo prednost sonaravne ureditve zaradi lastnosti območja – arboretum, park. Z izvedbo hidrotehničnih ukrepov bo ob upoštevanju varovanih vrednot krajinskih prizorišč povečana odpornost v primeru vodnih ujm in drugih podnebnih sprememb v območju arboretuma.

## Načrtovana dinamika financiranja za projekte v evrih (tekoče cene z DDV)

Med upravičene stroške projektov zunanje ureditve spadajo stroški, ki zajemajo projektiranje in gradnjo zunanjih ureditev (7. odstavek 76. člena ZORZFS)

Tabela 2 **Načrtovana dinamika financiranja za projekte v evrih (tekoče cene z DDV)**

|  |  |  |  |  |  |
| --- | --- | --- | --- | --- | --- |
| 1. **Javni razpis za celovite krajinske ureditve spomenikov v lasti občin, pravnih in fizičnih oseb** (za JR se odpre evidenčni projekt v NRP) | | | | | |
| Aktivnost/leto | 2025 | 2026 | 2027 | 2028 | Skupaj |
|  | 1.000.000,00 | 2.500.000,00 |  |  |  |
| **Skupaj:** | **1.000.000,00** | **2.500.000,00** |  |  | **3.500.000,00** |
| 1. **Celovita krajinska arhitekturna ureditev območja kulturnega spomenika grad Katzenstein** | | | | | |
| Aktivnost/leto | 2025 | 2026 | 2027 | 2028 | Skupaj |
| Projektna naloga | 15.000,00 |  |  |  |  |
| Idejni projekt z ocenjeno vrednostjo | 40.000,00 |  |  |  |  |
| Investicijska dokumentacija | 20.000,00 |  |  |  |  |
| Projektna dokumentacija | 200.000,00 |  |  |  |  |
| Izvedba investicije -gradnja zunanjih ureditev |  | 1.000.000,00 | 1.000.000,00 | 725.000,00 |  |
| **Skupaj:** | **275.000,00** | **1.000.000,00** | **1.000.000,00** | **725.000,00** | **3.000.000,00** |
| 1. **Celovita krajinska arhitekturna ureditev območja kulturnega spomenika grad Grad** | | | | | |
| Aktivnost/leto | 2025 | 2026 | 2027 | 2028 | Skupaj |
| Projektna naloga | 5.000,00 |  |  |  |  |
| Idejni projekt z ocenjeno vrednostjo | 80.000,00 |  |  |  |  |
| Investicijska dokumentacija | 15.000,00 |  |  |  |  |
| Projektna dokumentacija |  | 200.000,00 |  |  |  |
| Izvedba investicije -gradnja zunanjih ureditev |  | 800.000,00 | 900.000,00 |  |  |
| **Skupaj:** | **100.000,00** | **1.000.000,00** | **900.000,00** |  | **2.000.000,00** |
| 1. **Celovita krajinska arhitekturna ureditev območja kulturnega spomenika dvorec Javornik** | | | | | |
| Aktivnost/leto | 2025 | 2026 | 2027 | 2028 | Skupaj |
| Projektna naloga | 4.000,00 |  |  |  |  |
| Idejni projekt z ocenjeno vrednostjo | 12.000,00 |  |  |  |  |
| Investicijska dokumentacija | 4.000,00 |  |  |  |  |
| Projektna dokumentacija | 40.000,00 |  |  |  |  |
| Izvedba investicije -gradnja zunanjih ureditev |  | 440.000,00 |  |  |  |
| **Skupaj:** | **60.000,00** | **440.000,00** |  |  | **500.000,00** |
| 1. **Celovita krajinska arhitekturna ureditev območja kulturnega spomenika grad Ptuj** | | | | | |
| Aktivnost/leto | 2025 | 2026 | 2027 | 2028 | Skupaj |
| Projektna naloga | 4.000,00 |  |  |  |  |
| Idejni projekt z ocenjeno vrednostjo | 40.000,00 |  |  |  |  |
| Investicijska dokumentacija | 5.000,00 | 10.000,00 |  |  |  |
| Projektna dokumentacija, svetovanje | 23.000,00 | 204.000,00 |  |  |  |
| Izvedba investicije -gradnja zunanjih ureditev |  | 741.000,00 | 1.500.000,00 | 1.473.000,00 |  |
| **Skupaj:** | **72.000,00** | **955.000,00** | **1.500.000,00** | **1.473.000,00** | **4.000.000,00** |
| 1. **Celovita krajinska arhitekturna ureditev območja kulturnega spomenika Arboretum Volčji potok** | | | | | |
| Aktivnost/leto | 2025 | 2026 | 2027 | 2028 | Skupaj |
| Projektna naloga | 4.000,00 |  |  |  |  |
| Idejni projekt z ocenjeno vrednostjo | 40.000,00 |  |  |  |  |
| Investicijska dokumentacija | 15.000,00 |  |  |  |  |
| Projektna dokumentacija | 200.000,00 |  |  |  |  |
| Izvedba investicije -gradnja zunanjih ureditev |  | 741.000,00 | 1.000.000,00 |  |  |
| **Skupaj:** | **259.000,00** | **741.000,00** | **1.000.000,00** |  | **2.000.000,00** |
| **Vsi projekti skupaj:** | **1.766.000,00** | **6.636.000,00** | **4.400.000,00** | **2.198.000,00** | **15.000.000,00** |

Program stopi v veljavo, ko ga podpišejo pooblaščene osebe MK, MZ, MNVP in MSP, ko da soglasje k programu MF in ko se z njim seznani Vlada Republike Slovenije.

Zunanje ureditve se financirajo na podlagi letnega načrta, ki ga sprejme minister, pristojen za kulturo.

Letni načrti za posamezna proračunska leta bodo pripravljeni na podlagi programa.

Program je napisan v osmih (8) enakih izvodih, od katerih prejmejo MK, MZ, MNVP in MSP vsak po dva (2) izvoda.

|  |
| --- |
| **MINISTRSTVO ZA KULTURO** |
|  |
| Dr. Asta Vrečko |
| ministrica |
|  |
|  |
|  |
| V Ljubljani, dne……. |

|  |
| --- |
| **MINISTRSTVO ZA ZDRAVJE** |
|  |
| Dr. Valentina Prevolnik Rupel |
| ministrica |
|  |
|  |
|  |
| V Ljubljani, dne……. |

|  |
| --- |
| **MINISTRSTVO ZA NARAVNE VIRE IN PROSTOR** |
|  |
| Jože Novak |
| minister |
|  |
|  |
|  |
| V Ljubljani, dne……. |

|  |
| --- |
| **MINISTRSTVO ZA SOLIDARNO PRIHODNOST** |
|  |
| Simon Maljevac |
| minister |
|  |
|  |
|  |
| V Ljubljani, dne……. |